title: 2009/197/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/93

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2006
   (2009/197/CE)
   PARLAMENTUL EUROPEAN,
   având în vedere conturile anuale finale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2006 (1),
   având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2006, însoțit de răspunsurile fundației (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (4), în special articolul 16,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A6-0111/2008),

               1.

               acordă directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului fundației aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Fundației Europene pentru Îmbunătățirea Condițiilor de Viață și de Muncă, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 60.

      (2)  JO C 309, 19.12.2007, p. 116.

      (3)  JO L 248, 16.9.2002, p. 1.

      (4)  JO L 139, 30.5.1975, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/94

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Fundației Europene pentru Îmbunătățirea Condițiilor de Viață și de Muncă aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2006 (1),
   având în vedere Raportul Curții de Conturi privind conturile anuale ale Fundației Europene pentru Îmbunătățirea Condițiilor de Viață și de Muncă pentru exercițiul financiar 2006, însoțit de răspunsurile fundației (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CEE) nr. 1365/75 al Consiliului din 26 mai 1975 privind constituirea Fundației Europene pentru Îmbunătățirea Condițiilor de Viață și de Muncă (4), în special articolul 16,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru ocuparea forței de muncă și afaceri sociale (A6-0111/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente;

               B.

               întrucât, la 24 aprilie 2007, Parlamentul a acordat directorului Fundației Europene pentru Îmbunătățirea Condițiilor de Viață și de Muncă descărcarea de gestiune pentru execuția bugetului fundației aferent exercițiului financiar 2005 (6), iar în rezoluția sa care însoțea decizia de descărcare de gestiune, inter alia,

                           —

                           invita fundația să acorde o atenție mai mare ratelor de reportare în 2005 în ceea ce privește angajamentele pentru cheltuieli administrative (titlul II) și activitățile operaționale (titlul III), care au rămas ridicate, la nivelul de 37 %, respectiv 44 %;

                           —

                           invita fundația să prezinte un program de lucru care să reflecte contribuția sa în termeni operaționali și măsurabili;

                           —

                           își exprima îngrijorarea cu privire la absența în 2005 a unui document exhaustiv de analiză a riscurilor generate de aspectele financiare și operaționale ale activităților fundației și a unei validări a procedurilor introduse de ordonatorii de credite pentru a asigura acuratețea și exhaustivitatea informațiilor financiare transmise contabilului, cu excepția aspectelor care privesc procesarea datelor,

         Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n - 1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

         Prezentarea datelor raportate

               13.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               14.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               15.

               reamintește punctul 23 din rezoluția sa din 12 aprilie 2005 (7) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               16.

               solicită Comisiei să își modifice în mod corespunzător instrucțiunile permanente către agenții;

               17.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               18.

               ia act de constatarea Curții [Raportul anual, punctul 10.29 (8)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act, în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               19.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               20.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               21.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               22.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:

         „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               23.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               24.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               25.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               26.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               27.

               reamintește declarația comună a Parlamentului, Consiliului și Comisiei (9) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               28.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               29.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               30.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               31.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (10);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (11);

         Observații specifice

               32.

               observă că, pentru exercițiul financiar 2006, Curtea de Conturi a constatat din nou rate de reportare ridicate [43 % pentru cheltuielile administrative (titlul II) și 45 % pentru activitățile operaționale (titlul III)];

               33.

               atrage atenția asupra faptului că, deși Curtea de Conturi a confirmat că fundația a respectat în toate aspectele esențiale dispozițiile relevante în materie de fiabilitate în cursul exercițiului financiar 2006, s-au constatat o serie de deficiențe, nu în ultimul rând în ceea ce privește principiul anualității bugetului, atribuirea a două contracte și includerea în bugetul 2006 a unor cuantumuri ce urmau să fie alocate integral în 2007, precum și în ceea ce privește nerespectarea criteriilor de selecție a funcționarilor, existând astfel suspiciuni că nu s-au garantat transparența și nediscriminarea pe parcursul desfășurării procedurilor;

               34.

               ia act de criticile Curții potrivit cărora, în ceea ce privește procedurile de recrutare, criteriile de selecție nu au fost nici stabilite de la început de juriile de selecție, nici definite în conformitate cu anunțul de posturi vacante și de răspunsul fundației conform căruia toate anunțurile de posturi vacante menționează clar dacă reușita la teste reprezintă o condiție prealabilă pentru reușita la concurs;

               35.

               observă că bilanțul fundației include terenuri și clădiri evaluate la 1,8 milioane EUR (deși costul de construcție a fost, în 1992, de 7,2 milioane EUR) și un surplus acumulat de 4,09 milioane EUR;

               36.

               Observă, din raportul anual al fundației pentru 2006, că în 2006 fundația a instituit un sistem de gestionare a proiectelor în vederea ameliorării eficienței organizatorice printr-o mai mare transparență și o mai bună coordonare în utilizarea resurselor și că a fost, de asemenea, pus în aplicare un sistem de monitorizare a performanței pentru sporirea și mai mult a eficienței; în plus, sistemul de achiziții publice a fost extins pentru a oferi o mai mare flexibilitate;

               37.

               observă în continuare că, în 2006, fundația a lansat o evaluare ex post a programului de lucru pentru 2001-2004, împreună cu o evaluare intermediară a anumitor aspecte ale activității curente a fundației în vederea determinării impactului, valorii adăugate și a eficacității organizației; cere să fie informat cu privire la rezultatele acestei evaluări.

      (1)  JO C 261, 31.10.2007, p. 60.

      (2)  JO C 309, 19.12.2007, p. 116.

      (3)  JO L 248, 16.9.2002, p. 1.

      (4)  JO L 139, 30.5.1975, p. 1.

      (5)  JO L 357, 31.12.2002, p. 72.

      (6)  JO L 187, 15.7.2008, p. 85.

      (7)  Rezoluția Parlamentului European conținând observațiile ce însoțesc decizia privind descărcarea de gestiune acordată directorului Fundației Europene pentru Îmbunătățirea Condițiilor de Viață și de Muncă cu privire la execuția bugetului său aferent exercițiului financiar 2003 (JO L 196, 27.7.2005, p. 75).

      (8)  JO C 273, 15.11.2007, p. 1.

      (9)  Documentul Consiliului DS 605/1/07 Rev 1.

      (10)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (11)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).


title: 2010/322/PESC: Decizia 2010/322/PESC a Consiliului din 8 iunie 2010 de modificare și de prelungire a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo, EULEX KOSOVO

text:
               11.6.2010

               RO

               Jurnalul Oficial al Uniunii Europene

               L 145/13

         DECIZIA 2010/322/PESC A CONSILIULUI
   din 8 iunie 2010
   de modificare și de prelungire a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo (1), EULEX KOSOVO
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 și articolul 43 alineatul (2),
   întrucât:

               (1)

               La 4 februarie 2008, Consiliul a adoptat Acțiunea comună 2008/124/PESC (2). Respectiva acțiune comună se aplică până la 14 iunie 2010.

               (2)

               La 9 iunie 2009, Consiliul a adoptat Acțiunea comună 2009/445/PESC (3), care a modificat Acțiunea comună 2008/124/PESC prin majorarea valorii de referință financiară în vederea acoperirii cheltuielilor misiunii până la expirarea Acțiunii comune 2008/124/PESC.

               (3)

               La 28 mai 2010, Comitetul politic și de securitate a recomandat prelungirea Acțiunii comune 2008/124/PESC pentru o perioadă de doi ani și extinderea valorii de referință financiară de 265 000 000 EUR până la 14 octombrie 2010.

               (4)

               Structura de comandă și control a EULEX KOSOVO nu ar trebui să aducă atingere responsabilităților contractuale ale șefului misiunii față de Comisia Europeană în ceea ce privește execuția bugetului.

               (5)

               EULEX KOSOVO se va derula într-un context care riscă să se degradeze și care ar putea dăuna obiectivelor politicii externe și de securitate comune astfel cum sunt prevăzute la articolul 21 din tratat.

               (6)

               Acțiunea comună 2008/124/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Acțiunea comună 2008/124/PESC se modifică după cum urmează:

               1.

               La articolul 7, alineatul (2) se înlocuiește cu următorul text:
               „(2)   Comandantul operației civile exercită comanda și controlul la nivel strategic asupra EULEX KOSOVO sub controlul politic și conducerea strategică a Comitetului politic și de securitate (COPS) și sub autoritatea generală a Înaltului Reprezentant al Uniunii pentru afaceri externe și politica de securitate (ÎR).”

               2.

               La articolul 9, alineatele (3), (4) și (5) se înlocuiesc cu următorul text:
               „(3)   EULEX KOSOVO poate recruta de asemenea personal civil internațional și personal local, după caz, pe bază de contract, în cazul în care funcțiile necesare nu sunt asigurate de personalul detașat de statele membre. În mod excepțional, în cazuri justificate corespunzător, în cazul în care nu sunt disponibile candidaturi adecvate din statele membre, pot fi recrutați, după caz, pe bază de contract, resortisanți ai unor state terțe participante.
               (4)   Toți membrii personalului își îndeplinesc sarcinile și acționează în interesul misiunii. Toți membrii personalului respectă principiile de securitate și standardele minime instituite prin Decizia 2001/264/CE a Consiliului din 19 martie 2001 de adoptare a regulamentului de securitate al Consiliului (4).

               3.

               La articolul 11, alineatele (2), (3) și (4) se înlocuiesc cu următorul text:
               „(2)   COPS exercită controlul politic și conducerea strategică asupra EULEX KOSOVO sub autoritatea Consiliului și a ÎR.
               (3)   Astfel cum se prevede și la articolul 7, comandantul operației civile, sub controlul politic și conducerea strategică a COPS și sub autoritatea generală a ÎR, este comandantul EULEX KOSOVO la nivel strategic și, în această calitate, emite instrucțiuni pentru șeful misiunii și îi furnizează acestuia consultanță și asistență tehnică.
               (4)   Comandantul operației civile raportează Consiliului prin intermediul ÎR.”

               4.

               La articolul 12, alineatele (1) și (2) se înlocuiesc cu următorul text:
               „(1)   Sub autoritatea Consiliului și a ÎR, COPS exercită controlul politic și conducerea strategică a EULEX KOSOVO.
               (2)   Consiliul autorizează COPS să adopte deciziile pertinente în acest sens, în conformitate cu articolul 38 paragraful al treilea din tratat. Această autorizare include competența de a modifica OPLAN și lanțul de comandă. Autorizarea privește, de asemenea, competențele necesare pentru adoptarea unor decizii ulterioare referitoare la numirea șefului misiunii. Consiliul decide asupra obiectivelor și încetării EULEX KOSOVO, la recomandarea ÎR.”

               5.

               La articolul 13, alineatul (4) se înlocuiește cu următorul text:
               „(4)   Modalitățile detaliate privind participarea statelor terțe se stabilesc printr-un acord care se încheie în conformitate cu articolul 37 din tratat și cu articolul 218 din Tratatul privind funcționarea Uniunii Europene. În cazul în care UE și un stat terț încheie un acord privind instituirea unui cadru pentru participarea respectivului stat terț la operațiile UE de gestionare a crizelor, dispozițiile unui astfel de acord se aplică în contextul EULEX KOSOVO.”

               6.

               La articolul 16, alineatele (1) și (2) se înlocuiesc cu următorul text:
               „(1)   Valoarea de referință financiară destinată acoperirii cheltuielilor aferente EULEX KOSOVO până la 14 octombrie 2010 este de 265 000 000 EUR.
               Valoarea de referință financiară destinată acoperirii cheltuielilor aferente EULEX KOSOVO în perioadele ulterioare se decide de către Consiliu.
               (2)   Toate cheltuielile sunt gestionate în conformitate cu normele și procedurile aplicabile bugetului general al UE.”

               7.

               Articolul 17 se elimină.

               8.

               Articolul 18 se înlocuiește cu următorul text:
               „Articolul 18
               Comunicarea de informații clasificate
               (1)   ÎR este autorizat să comunice Organizației Națiunilor Unite, NATO/KFOR și altor părți terțe asociate la prezenta acțiune comună informații și documente clasificate ale UE întocmite în scopurile EULEX KOSOVO, până la nivelul de clasificare corespunzător pentru fiecare dintre acestea, în conformitate cu Decizia 2001/264/CE. În scopul facilitării acestui proces, se stabilesc modalități tehnice la nivel local.
               (2)   În eventualitatea unei necesități operaționale precise și imediate, ÎR este, de asemenea, autorizat să comunice autorităților locale competente informații și documente UE clasificate până la nivelul «RESTREINT UE», întocmite în scopul EULEX KOSOVO, în conformitate cu Decizia 2001/264/CE. În toate celelalte cazuri, asemenea informații și documente se comunică autorităților locale competente în conformitate cu procedurile corespunzătoare nivelului de cooperare dintre acestea și UE.
               (3)   ÎR este autorizat să comunice Organizației Națiunilor Unite, NATO/KFOR și altor părți terțe asociate la prezenta acțiune comună și autorităților locale competente documente neclasificate ale UE privind deliberările Consiliului referitoare la EULEX KOSOVO și care fac obiectul obligației de confidențialitate profesională, în conformitate cu articolul 6 alineatul (1) din Regulamentul de procedură al Consiliului (5).

               9.

               Articolul 19 se înlocuiește cu următorul text:
               „Articolul 19
               Reexaminarea
               Consiliul evaluează, cel târziu cu șase luni înainte de expirarea prezentei acțiuni comune, dacă EULEX KOSOVO ar trebui prelungită.”

               10.

               La articolul 20, al doilea paragraf se înlocuiește cu următorul text:
               „Prezenta acțiune comună expiră la 14 iunie 2012.”

         Articolul 2
   Prezenta decizie intră în vigoare la data adoptării.

      Adoptată la Luxembourg, 8 iunie 2010.

            Pentru Consiliu

            Președintele

         E. SALGADO

      (1)  În temeiul Rezoluției 1244 (1999) a Consiliului de Securitate al Organizației Națiunilor Unite.

      (2)  JO L 42, 16.2.2008, p. 92.

      (3)  JO L 148, 11.6.2009, p. 33.

      (4)  JO L 101, 11.4.2001, p. 1.”

      (5)  Decizia 2009/937/UE a Consiliului din 1 decembrie 2009 de adoptare a regulamentului său de procedură (JO L 325, 11.12.2009, p. 35).”


title: Decizia 2013/660/PESC a Consiliului din 15 noiembrie 2013 de modificare a Deciziei 2012/389/PESC privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)

text:
               16.11.2013

               RO

               Jurnalul Oficial al Uniunii Europene

               L 306/17

         DECIZIA 2013/660/PESC A CONSILIULUI
   din 15 noiembrie 2013
   de modificare a Deciziei 2012/389/PESC privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 16 iulie 2012, Consiliul a adoptat Decizia 2012/389/PESC (1). Respectiva decizie expiră la data de 15 iulie 2014.

               (2)

               La 9 iulie 2013, Consiliul a adoptat Decizia 2013/367/PESC (2) care a modificat Decizia 2012/389/PESC și a extins perioada aferentă valorii de referință financiare până la 15 noiembrie 2013.

               (3)

               Decizia 2012/389/PESC ar trebui să fie modificată pentru a prevedea o nouă valoare de referință financiară pentru perioada cuprinsă între 16 noiembrie 2013 și 15 iulie 2014.

               (4)

               EUCAP NESTOR se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii astfel cum se prevede la articolul 21 din tratat,

         ADOPTĂ PREZENTA DECIZIE:
   Articolul 1
   La articolul 13 din Decizia 2012/389/PESC, alineatul (1) se înlocuiește cu următorul text:

      „(1)   Valoarea de referință financiară destinată acoperirii cheltuielilor aferente EUCAP NESTOR în perioada 16 iulie 2012-15 noiembrie 2013 este de 22 880 000 EUR.
      Valoarea de referință financiară destinată acoperirii cheltuielilor legate de EUCAP NESTOR pentru perioada 16 noiembrie 2013-15 iulie 2014 este de 11 950 000 EUR.”

   Articolul 2
   Prezenta decizie intră în vigoare la data adoptării.

      Adoptată la Bruxelles, 15 noiembrie 2013.

            Pentru Consiliu

            Președintele

         R. ŠADŽIUS

      (1)  Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (JO L 187, 17.7.2012, p. 40).

      (2)  Decizia 2013/367/PESC a Consiliului din 9 iulie 2013 de modificare a Deciziei 2012/389/PESC privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (JO L 189, 10.7.2013, p. 12).


title: Decizia Consiliului din 17 decembrie 1999 privind încheierea unui Acord sub forma unui schimb de scrisori dintre Comunitatea Europeană și Republica Tunisiană cu privire la regimul de import în Comunitate al uleiului de măsline netratat originar din Tunisia

text:
               11/Volumul 20

               RO

               Jurnalul Ofícial al Uniunii Europene

               103

         31999D0873

               L 340/106

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 17 decembrie 1999
   privind încheierea unui Acord sub forma unui schimb de scrisori dintre Comunitatea Europeană și Republica Tunisiană cu privire la regimul de import în Comunitate al uleiului de măsline netratat originar din Tunisia
   (1999/873/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf,
   având în vedere propunerea Comisiei,
   întrucât:

               (1)

               A fost negociat un Acord sub forma unui schimb de scrisori dintre Comunitatea Europeană și Republica Tunisiană în scopul prorogării, pentru perioada cuprinsă între 1 ianuarie și 31 decembrie 2000, a regimului de import în Comunitate al uleiului de măsline netratat originar din Tunisia, astfel cum este prevăzut la articolul 3 din Protocolul nr. 1 la Acordul euro-mediteranean de constituire a unei asocieri între Comunitățile Europene și statele lor membre, pe de o parte, și Republica Tunisiană, pe de altă parte (1).

               (2)

               Acordul ar trebui aprobat în numele Comunității,

         DECIDE:
   Articolul 1
   Acordul sub forma unui schimb de scrisori dintre Comunitatea Europeană și Republica Tunisiană privind regimul de import în Comunitate al uleiului de măsline netratat originar din Tunisia se aprobă în numele Comunității.
   Textul acordului se atașează la prezenta decizie.
   Articolul 2
   Președintele Consiliului este autorizat să numească persoana împuternicită să semneze acordul pentru asumarea de obligații de către Comunitate.

      Adoptată la Bruxelles, 17 decembrie 1999.

            Pentru Consiliu

            Președintele

         K. HEMILÄ

      (1)  JO L 97, 30.3.1998, p. 1.


title: Decizia Consiliului din 6 martie 1995 privind încheierea unui Acord sub formă de schimb de scrisori de modificare a Acordului de cooperare între Comunitatea Economică Europeană și Republica Arabă Yemen

text:
Anunţ juridic important

|

31995D0067

Official Journal L 057 , 15/03/1995 P. 0077 - 0077 Ediţie specială în limba cehă Chapter 11 Volume 21 P. 561  - 561 Ediţie specială în limba estonă Chapter 11 Volume 21 P. 561  - 561 Ediţie specială în limba maghiară Chapter 11 Volume 21 P. 561  - 561 Ediţie specială în limba lituaniană Chapter 11 Volume 21 P. 561  - 561 Ediţie specială în limba letonă Chapter 11 Volume 21 P. 549  - 549 Ediţie specială în limba malteză Chapter 11 Volume 21 P. 561  - 561 Ediţie specială în limba polonă Chapter 11 Volume 21 P. 561  - 561 Ediţie specială în limba slovacă Chapter 11 Volume 21 P. 561  - 561 Ediţie specială în limba slovenă Chapter 11 Volume 21 P. 561  - 561

		19950306Decizia Consiliuluidin 6 martie 1995privind încheierea unui Acord sub formă de schimb de scrisori de modificare a Acordului de cooperare între Comunitatea Economică Europeană și Republica Arabă Yemen(95/67/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 113 și 130y, coroborate cu articolul 228 alineatul (2) prima frază și alineatul (3) primul paragraf,având în vedere propunerea Comisiei [1],având în vedere avizul Parlamentului European [2],întrucât, potrivit articolului 130 din tratat, politica Comunității în domeniul cooperării pentru dezvoltare favorizează dezvoltarea economică și socială durabilă a țărilor în curs de dezvoltare, integrarea armonioasă și progresivă a acestora în economia mondială și lupta împotriva sărăciei din aceste țări;întrucât, ca urmare a unificării Republicii Arabe Yemen și a Republicii Populare și Democrate Yemen în Republica Yemen, este necesar să se adapteze Acordul de cooperare între Comunitatea Economică Europeană și Republica Arabă Yemen [3];întrucât, în acest scop, au avut loc negocieri cu Republica Yemen care au condus la un acord sub formă de schimb de scrisori, pe care Comunitatea trebuie să îl aprobe,DECIDE:Articolul 1Acordul sub formă de schimb de scrisori de modificare a Acordului de cooperare între Comunitatea Economică Europeană și Republica Arabă Yemen este aprobat în numele Comunității.Textul acordului sub formă de schimb de scrisori se atașează la prezenta decizie.Articolul 2Președintele Consiliului este autorizat să numească persoanele împuternicite să semneze acordul sub formă schimb de scrisori menționat la articolul 1 prin care Comunitatea își asumă obligații.Adoptată la Bruxelles, la 6 martie 1995.Pentru ConsiliuPreședinteleA. Juppé[1] JO C 310, 16.11.1993, p. 19.[2] JO C 128, 9.5.1994, p. 525.[3] JO L 26, 31.1.1985, p. 2.--------------------------------------------------


title: Decizia Consiliului din 9 iunie 2016 de numire a unui membru și a unui supleant în cadrul Comitetului consultativ pentru coordonarea sistemelor de securitate socială pentru Slovacia

text:
               14.6.2016

               RO

               Jurnalul Oficial al Uniunii Europene

               C 212/3

         DECIZIA CONSILIULUI
   din 9 iunie 2016
   de numire a unui membru și a unui supleant în cadrul Comitetului consultativ pentru coordonarea sistemelor de securitate socială pentru Slovacia
   (2016/C 212/04)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), în special articolul 75,
   având în vedere listele candidaților prezentate Consiliului de către guvernele statelor membre,
   întrucât:

               (1)

               Prin decizia sa din 13 octombrie 2015 (2), Consiliul a numit membrii și supleanții în cadrul Comitetului consultativ pentru coordonarea sistemelor de securitate socială pentru perioada 20 octombrie 2015-19 octombrie 2020.

               (2)

               Guvernul Slovaciei a prezentat candidaturi suplimentare pentru două posturi care urmează a fi ocupate,

         ADOPTĂ PREZENTA DECIZIE:
   Articolul 1
   Sunt numiți în calitatea de membru și de supleant în cadrul Comitetului consultativ pentru coordonarea sistemelor de securitate socială pentru perioada cuprinsă între 20 octombrie 2015 și 19 octombrie 2020:
   I.   REPREZENTANȚI AI ORGANIZAȚIILOR PATRONALE

               Țara

               Membru

               Supleant

               Slovacia

               Doamna Miriam ŠPÁNIKOVÁ

               Domnul Peter MOLNÁR

         Articolul 2
   Consiliul va numi membrii și supleanții încă nenominalizați la o dată ulterioară.
   Articolul 3
   Prezenta decizie intră în vigoare la data adoptării.

      Adoptată la Luxemburg, 9 iunie 2016.

            Pentru Consiliu

            Președintele

         G.A. VAN DER STEUR

      (1)  JO L 166, 30.4.2004, p. 1.

      (2)  Decizia Consiliului din 13 octombrie 2015 de numire a membrilor și a supleanților în cadrul Comitetului consultativ pentru coordonarea sistemelor de securitate socială (JO C 341, 16.10.2015, p. 4).


title: 2009/452/CE: Decizia Comisiei din 11 iunie 2009 de încheiere a procedurii antisubvenție privind importurile de sodiu metalic originar din Statele Unite ale Americii

text:
               12.6.2009

               RO

               Jurnalul Oficial al Uniunii Europene

               L 149/74

      DECIZIA COMISIEI

   din 11 iunie 2009
   de încheiere a procedurii antisubvenție privind importurile de sodiu metalic originar din Statele Unite ale Americii
   (2009/452/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolul 14,
   după consultarea comitetului consultativ,
   întrucât:
   1.   PROCEDURA

   1.1.   Inițiere

               (1)

               La 23 iulie 2008, Comisia a inițiat, printr-un aviz publicat în Jurnalul Oficial al Uniunii Europene
                   (2) (denumit în continuare „avizul de inițiere”), o procedură antisubvenție privind importurile în Comunitate de sodiu în vrac originar din Statele Unite ale Americii (denumite în continuare „SUA”), înregistrat în mod obișnuit la codul NC ex 2805 11 00 (denumit în continuare „produsul în cauză”).

               (2)

               Procedura a fost inițiată în urma unei reclamații depuse la 10 iunie 2008 de unicul producător comunitar, Métaux Spéciaux (MSSA SAS) (denumit în continuare „reclamantul”).

               (3)

               La 23 iulie 2008, Comisia a inițiat o anchetă antidumping privind importurile de același produs originar din SUA (3). Această anchetă a fost încheiată prin Decizia 2009/453/CE a Comisiei (4).

         1.2.   Părțile interesate și vizitele de verificare

               (4)

               Înainte de a iniția procedura și în conformitate cu articolul 10 alineatul (9) din Regulamentul (CE) nr. 2026/97, Comisia a notificat reprezentanții SUA cu privire la faptul că primise o reclamație documentată corespunzător, potrivit căreia importurile de sodiu în vrac originar din SUA, care fac obiectul unor subvenții, ar cauza un prejudiciu important industriei comunitare. Reprezentanții SUA au fost invitați să înceapă consultări în vederea clarificării situației cu privire la conținutul reclamației și în vederea găsirii unei soluții amiabile. Ei au acceptat oferta de a începe consultări și, ulterior, consultările au avut loc la 11 iulie 2008. În cursul consultărilor, nu s-a putut ajunge la nicio soluție amiabilă. Cu toate acestea, au fost luate în considerare în mod corespunzător observațiile formulate de reprezentanții SUA privind afirmațiile incluse în reclamație, referitoare la aplicabilitatea măsurilor compensatorii în legătură cu pretinsa subvenție.

               (5)

               Comisia a anunțat oficial reclamantul, unicul producător-exportator cunoscut din SUA, importatorii și utilizatorii cunoscuți a fi interesați și reprezentanții SUA cu privire la inițierea procedurii. Părților interesate li s-a acordat posibilitatea de a-și face cunoscute în scris punctele de vedere și de a solicita o audiere până la termenul fixat în avizul de inițiere.

               (6)

               Comisia a trimis chestionare tuturor părților cunoscute a fi interesate și a primit răspunsuri de la reprezentanții SUA, de la unicul producător-exportator din SUA (denumit în continuare „producător-exportator cooperant”), de la reclamant și de la trei utilizatori comunitari.

               (7)

               Comisia a căutat și a verificat toate informațiile considerate necesare pentru stabilirea subvențiilor, a prejudiciului care rezultă din acestea și a interesului comunitar.

               (8)

               S-au efectuat vizite de verificare la sediile următorului reprezentant din SUA:

                           —

                           New York Power Authority (NYPA), White Plains, New York.

               (9)

               De asemenea, s-au efectuat vizite de verificare la sediile următoarelor societăți:

                              Producător comunitar:

                                       —

                                       Métaux Spéciaux (MSSA SAS), Saint-Marcel, Franța

                              Producător-exportator din SUA:

                                       —

                                       DuPont Reactive Metals (DuPont), Niagara Falls, New York și E. I. DuPont De Nemours and Company, Wilmington, Delaware

                              Utilizatori comunitari:

                                       —

                                       Rohm and Haas Europe Sàrl, Morges, Elveția

                                       —

                                       Evonik Degussa GmbH, Frankfurt, Germania.

         1.3.   Perioada de anchetă și perioada examinată

               (10)

               Ancheta privind subvențiile și prejudiciul s-a desfășurat în perioada cuprinsă între 1 iulie 2007 și 30 iunie 2008 (denumită în continuare „perioada de anchetă” sau „PA”). Examinarea tendințelor relevante pentru evaluarea prejudiciului a acoperit perioada cuprinsă între 1 ianuarie 2005 și sfârșitul perioadei de anchetă (denumită în continuare „perioada examinată”).

         2.   RETRAGEREA PLÂNGERII ȘI ÎNCHEIEREA PROCEDURII

               (11)

               Printr-o scrisoare adresată Comisiei la 1 aprilie 2009, reclamantul și-a retras în mod oficial plângerea. Conform reclamantului, retragerea a fost determinată de modificarea circumstanțelor.

               (12)

               În conformitate cu articolul 14 alineatul (1) din regulamentul de bază, procedura poate fi încheiată în cazul în care plângerea este retrasă, cu excepția cazului în care încheierea procedurii nu ar fi în interesul comunitar.

               (13)

               Comisia a considerat că prezenta procedură ar trebui încheiată, întrucât ancheta nu a identificat niciun argument care să arate că această încheiere ar afecta interesul comunitar. Părțile interesate au fost informate în consecință și li s-a acordat posibilitatea de a prezenta observații. Cu toate acestea, nu s-au primit observații care să arate că încheierea ar afecta interesul comunitar.

               (14)

               Prin urmare, Comisia a concluzionat că procedura antisubvenție privind importurile în Comunitate de sodiu în vrac originar din SUA ar trebui încheiată fără instituirea de măsuri compensatorii,

         DECIDE:
   Articol unic
   Procedura antisubvenție privind importurile de sodiu în vrac originar din Statele Unite ale Americii, înregistrat la codul NC ex 2805 11 00, se încheie.

      Adoptată la Bruxelles, 11 iunie 2009.

            Pentru Comisie

         Catherine ASHTON

            Membru al Comisiei

      (1)  JO L 288, 21.10.1997, p. 1.

      (2)  JO C 186, 23.7.2008, p. 35.

      (3)  JO C 186, 23.7.2008, p. 32.

      (4)  A se vedea pagina 76 din prezentul Jurnal Oficial.


title: Decizia Consiliului din 22 noiembrie 1984 privind încheierea Acordului sub forma unui schimb de scrisori între Comunitatea Economică Europeană și Guvernul Australiei referitor la acordul dintre Australia și Comunitate cu privire la brânzeturi

text:
               03/Volumul 04

               RO

               Jurnalul Ofícial al Uniunii Europene

               259

         31984D0560

               L 308/54

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 22 noiembrie 1984
   privind încheierea Acordului sub forma unui schimb de scrisori între Comunitatea Economică Europeană și Guvernul Australiei referitor la acordul dintre Australia și Comunitate cu privire la brânzeturi
   (84/560/CEE)
   CONSILIUL COMUNITĂȚILOR EUROPENE,
   având în vedere Tratatul de instituire a Comunității Economice Europene, în special articolul 113,
   având în vedere propunerea Comisiei,
   întrucât, în cursul negocierilor comerciale din cadrul Acordului General pentru Tarife și Comerț (GATT), Comunitatea a încheiat cu Australia un acord privind brânzeturile (1);
   întrucât, pentru a realiza obiectivele acordului, s-a dovedit a fi necesară modificarea unor dispoziții ale acestuia;
   întrucât Comisia a angajat negocieri cu Australia cu privire la aceasta și a ajuns la un acord satisfăcător cu această țară,
   DECIDE:
   Articolul 1
   Se aprobă, în numele Comunității, Acordul sub forma unui schimb de scrisori între Comunitatea Economică Europeană și Guvernul Australiei referitor la acordul dintre Australia și Comunitate cu privire la brânzeturi.
   Textul acordului se anexează la prezenta decizie.
   Articolul 2
   Președintele Consiliului este autorizat să desemneze persoana împuternicită să semneze acordul în numele Comunității.

      Adoptată la Bruxelles, 22 noiembrie 1984.

            Pentru Consiliu

            Președintele

         J. BRUTON

      (1)  JO L 71, 17.3.1980, p. 154.


title: 2009/708/CE: Decizia Comisiei din 19 august 2009 de abrogare a Deciziei 2007/424/CE privind acceptarea angajamentelor oferite în cadrul procedurii antidumping cu privire la importurile anumitor preparate sau conserve de porumb zaharat boabe originare din Thailanda

text:
               18.9.2009

               RO

               Jurnalul Oficial al Uniunii Europene

               L 246/29

      DECIZIA COMISIEI

   din 19 august 2009
   de abrogare a Deciziei 2007/424/CE privind acceptarea angajamentelor oferite în cadrul procedurii antidumping cu privire la importurile anumitor preparate sau conserve de porumb zaharat boabe originare din Thailanda
   (2009/708/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”), în special articolele 8 și 9,
   după consultarea Comitetului consultativ,
   întrucât:
   A.   MĂSURILE EXISTENTE

               (1)

               În iunie 2007, Consiliul, prin Regulamentul (CE) nr. 682/2007 (2), a impus o taxă antidumping definitivă la importurile anumitor preparate sau conserve de porumb dulce (porumb zaharat) boabe originare din Thailanda (denumite în continuare „produsul în cauză”). Regulamentul (CE) nr. 954/2008 al Consiliului (3) a modificat Regulamentul (CE) nr. 682/2007 în ceea ce privește taxa impusă pentru o societate sau pentru „toate celelalte societăți”.

               (2)

               Comisia, prin Decizia 2007/424/CE (4), a acceptat angajamentele de preț oferite de doi producători-exportatori, și anume Sun Sweet Co., Ltd (denumit în continuare „Sun Sweet”) și Malee Sampran Public Co., Ltd (denumit în continuare „Malee”).

         B.   ÎNCĂLCĂRI ALE ANGAJAMENTELOR

   1.   Obligațiile stipulate în angajament

               (3)

               În privința Sun Sweet, se menționează că, în cadrul angajamentului, societatea a fost de acord să respecte o serie de obligații, cum ar fi, printre altele, obligația de a nu emite, timp de un an calendaristic, facturi conforme cu angajamentul clienților din Comunitate cărora le vinde alte produse, pentru a reduce riscul de compensare încrucișată.

               (4)

               În plus și fără a aduce atingere clauzei menționate anterior, societatea a fost de acord cu faptul de a nu avea posibilitatea de a efectua unele vânzări în condițiile angajamentului și alte vânzări cu plata taxelor antidumping, până la atingerea limitei cantitative.

               (5)

               De asemenea, societatea a fost de acord să nu eludeze angajamentul prin, printre altele, participarea la un sistem de schimburi comerciale care ar antrena un risc de eludare.

               (6)

               De asemenea, condițiile angajamentului obligă societatea să prezinte regulat Comisiei, sub forma unui raport trimestrial, informații detaliate privind vânzările produsului în cauză efectuate de societate către Comunitatea Europeană.

               (7)

               Pentru a garanta respectarea angajamentului, societatea s-a angajat, de asemenea, să autorizeze vizite de verificare la sediul său, care să permită controlul acurateței și veridicității datelor prezentate în rapoartele trimestriale menționate și să furnizeze toate informațiile pe care Comisia le consideră necesare.

               (8)

               În plus, acceptarea angajamentului de către Comisia Europeană se bazează pe încredere, iar orice acțiune care periclitează relația de încredere cu Comisia Europeană justifică retragerea imediată a angajamentului.

               (9)

               Mai mult, orice modificare, în decursul perioadei de aplicare a angajamentului, a acelor circumstanțe existente în momentul acceptării angajamentului care au fost relevante pentru decizia de acceptare a angajamentului poate conduce la retragerea angajamentului de către Comisia Europeană.

         2.   Vizita de verificare

               (10)

               În această privință și în paralel cu vizita efectuată în cadrul reexaminării intermediare parțiale limitate la forma măsurii inițiate la 16 septembrie 2008 (5), s-a efectuat o vizită de verificare la sediul Sun Sweet.

               (11)

               Vizita de verificare a stabilit o serie de încălcări ale angajamentului.

         (a)   Modificarea configurației schimburilor comerciale

               (12)

               În urma vizitei de verificare a reieșit că, ulterior impunerii măsurilor antidumping, societatea și-a modificat configurația vânzărilor către Comunitatea Europeană, cel puțin în privința vânzărilor către un client, care reprezintă o parte importantă a cifrei de afaceri a societății pentru produsul în cauză. În perioada de anchetă inițială (denumită în continuare „PA inițială”), societatea a livrat produsul în cauză clientului respectiv numai în Germania. În 2008, societatea a livrat mai mult de o treime din propriile vânzări ale produsului în cauză clientului respectiv în Rusia.

               (13)

               O astfel de modificare a configurației schimburilor comerciale afectează angajamentul deoarece reprezintă un risc grav de compensare încrucișată, și anume, loturile expediate către Rusia ar putea fi vândute la prețuri scăzute în mod artificial pentru a compensa prețurile minime care trebuie respectate pentru vânzările în Comunitate.

               (14)

               În plus, un alt aspect la fel de important este concluzia că, în urma modificării schimburilor comerciale intervenite în perioada de aplicare a angajamentului, circumstanțele actuale sunt diferite față de circumstanțele din momentul acceptării angajamentului care au fost relevante pentru decizia de acceptare. O practică constantă a Comisiei este de a nu accepta angajamente atunci când riscul compensării încrucișate este prea ridicat.

         (b)   Vânzările produsului în cauză împreună cu alte produse

               (15)

               Verificarea a stabilit că societatea a încălcat și clauza din angajament privind compensarea încrucișată, prin emiterea de facturi conforme cu angajamentul pentru vânzările produsului acoperit pe numele unui client din Comunitate căruia îi fuseseră vândute alte produse în cursul aceluiași an calendaristic.

         (c)   Vânzări în afara angajamentului înainte de a atinge limita cantitativă

               (16)

               În plus, s-a constatat că societatea a optat pentru vânzarea produsului acoperit de angajament către cel puțin trei clienți în condiții diferite de cele ale angajamentului înainte de a atinge limita cantitativă. Pe unele dintre facturile comerciale normale corespunzătoare se menționa: „bunuri supuse unui angajament publicat în Jurnalul Oficial al Uniunii Europene”. Această frază induce în eroare, fiind posibil ca, din această cauză, autoritățile vamale să nu fi colectat taxele antidumping pentru importurile respective.

               (17)

               În plus, unele dintre aceste vânzări nu au fost înscrise în rapoartele trimestriale.

         (d)   Numeroase erori în rapoartele privind angajamentul

               (18)

               În ciuda faptului că societatea fost informată, în februarie 2008, că rapoartele privind angajamentul nu erau corecte, în special în privința cantităților, a ratelor de schimb și a valorilor din facturile raportate, s-a constatat că rapoartele continuă să conțină numeroase erori, care împiedicau monitorizarea adecvată a angajamentului.

         3.   Motive pentru retragerea acceptării angajamentului

               (19)

               Ținând seama de cele de mai sus, se decide:

               (20)

               Modificarea configurației schimburilor comerciale după instituirea măsurilor a condus la un risc semnificativ de compensare încrucișată, ceea ce nu mai permite Comisiei să monitorizeze în mod eficace angajamentul. Această modificare a configurației schimburilor comerciale este considerată o modificare relevantă a circumstanțelor în raport cu cele existente în momentul acceptării angajamentului.

               (21)

               S-a produs o încălcare a clauzelor privind compensarea încrucișată, întrucât societatea a comercializat atât produsul acoperit de angajament, cât și alte produse către același client și în cursul aceluiași an calendaristic, dar a continuat să emită facturi conforme cu angajamentul pentru produsul acoperit.

               (22)

               Vânzările efectuate către anumiți clienți în afara angajamentului înainte de a atinge limita cantitativă constituie o altă încălcare a angajamentului.

               (23)

               În plus, rapoartele trimestriale prezentate de societate nu erau complete, exhaustive și corecte sub toate aspectele.

               (24)

               Cu toate că în urma verificării nu a reieșit că vânzările au fost efectuate sub prețul minim de import, alte numeroase încălcări ale angajamentului menționat anterior nu permit Comisiei să monitorizeze în mod eficace angajamentul și au periclitat relația de încredere pe care se baza acceptarea angajamentului.

         4.   Observații comunicate în scris

               (25)

               Cu privire la modificarea configurației schimburilor comerciale și la creșterea riscului de eludare care rezultă dintr-o astfel de modificare, societatea a declarat că nu avea intenția de a încălca angajamentul și că modificarea configurației schimburilor comerciale nu avea scopul de a eluda condițiile angajamentului. S-a afirmat, de asemenea, că nu s-a produs nicio compensare încrucișată.

               (26)

               Pentru a răspunde la acest argument, trebuie menționat că, într-adevăr, nu sau constatat elemente care să demonstreze existența unei încălcări intenționate a angajamentului de preț. Cu toate acestea, însăși modificarea configurației schimburilor comerciale constituie un risc grav de compensare încrucișată, indiferent de motivația acestei modificări. O practică constantă a Comisiei este de a nu accepta angajamente de preț atunci când riscul compensării încrucișate este prea ridicat. În consecință, dacă o astfel de modificare a configurației schimburilor comerciale are loc în cursul perioadei de aplicare a unui angajament, aceasta reprezintă un motiv suficient pentru retragerea angajamentului de către Comisie, deoarece împiedică monitorizarea în mod eficace a angajamentului, indiferent dacă s-a produs sau nu o compensare încrucișată.

               (27)

               Argumentele prezentate de societate cu privire la acest aspect nu modifică, așadar, punctul de vedere al Comisiei conform căruia modificarea configurației schimburilor comerciale a condus la un risc sporit de compensare încrucișată.

               (28)

               De asemenea, societatea a susținut că a înțeles greșit condițiile angajamentului cu privire la vânzarea produsului în cauză împreună cu alte produse și la vânzarea în afara angajamentului înainte de atingerea limitei cantitative. Ea a subliniat și faptul că aceste vânzări au constituit numai o cantitate mică și că practicile respective au fost întrerupte imediat.

               (29)

               În plus, societatea a susținut că erorile din rapoartele privind angajamentul aveau o importanță redusă și că ele aveau drept cauză în special erori de dactilografiere, pe care societatea a încercat să le corecteze, pe cât posibil, în timpul vizitei de verificare. Ca urmare a retragerii angajamentului, societatea nu ar avea ocazia de a-și ameliora practicile de raportare și de a corecta deficiențele identificate în cursul verificării. De asemenea, societatea a prezentat argumentul că, în fiecare trimestru, Comisia a trimis un e-mail care confirma faptul că nu s-au constatat erori în versiunea transmisă electronic a raportului; ea a subliniat și că principala clauză a angajamentului, respectarea prețului minim, nu a fost încălcată niciodată.

               (30)

               Pentru a răspunde acestor observații, se subliniază că, încă din anul 2007, Comisia a oferit, în mod excepțional, tuturor societăților care au oferit un angajament informații detaliate și activități de formare cu privire la modul de funcționare a angajamentelor și la obligațiile societăților.

               (31)

               De asemenea, se subliniază că respectarea prețului minim este unul dintre elementele esențiale ale angajamentului de preț, fără însă a fi singura condiție. Există obligații a căror respectare este la fel de importantă, printre care obligația de a furniza rapoarte regulate privind vânzările care să fie complete, exhaustive și corecte sub toate aspectele, pentru a permite o monitorizare corespunzătoare din partea Comisiei. Mesajul electronic de confirmare menționat este un mesaj generat automat, care confirmă că structura raportului este conformă specificațiilor tehnice detaliate în anexa la textul angajamentului. După cum se afirmă explicit în anexa respectivă, mesajul nu confirmă corectitudinea conținutului.

               (32)

               Prin urmare, argumentele societății în această privință nu modifică punctul de vedere al Comisiei conform căruia numeroasele încălcări determină imposibilitatea de a aplica angajamentul și sunt suficiente pentru înlăturarea acceptării angajamentului.

         C.   PUNEREA ÎN PRACTICĂ

               (33)

               Cu privire la ambele oferte de angajament acceptate, trebuie remarcat și faptul că reexaminarea intermediară parțială limitată la forma măsurilor a arătat că angajamentele în forma lor actuală, și anume cu un preț minim fix, nu mai sunt adecvate pentru contracararea prejudiciului provocat de dumping, precum și că nu există posibilitatea de a indexa prețurile minime de import pentru a rezolva această problemă (6).

         D.   RETRAGEREA ACCEPTĂRII ANGAJAMENTELOR

               (34)

               Ținând cont de cele de mai sus și în conformitate cu clauzele relevante din angajamentul în cauză, care autorizează Comisia să retragă în mod unilateral acceptarea angajamentelor, Comisia a decis să retragă acceptarea ambelor angajamente.

         E.   ABROGAREA DECIZIEI 2007/424/CE

               (35)

               Ținând cont de cele de mai sus, Decizia 2007/424/CE privind acceptarea angajamentelor din partea Sun Sweet Co., Ltd. și a Malee Sampran Public Co., Ltd ar trebui abrogată. În consecință, se impune aplicarea taxei antidumping definitive instituite prin articolul 1 alineatul (2) din Regulamentul (CE) nr. 682/2007 la importurile produsului în cauză provenind de la societățile menționate anterior,

         DECIDE:
   Articolul 1
   Decizia 2007/424/CE se abrogă.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 19 august 2009.

            Pentru Comisie

         Catherine ASHTON

            Membru al Comisiei

      (1)  JO L 56, 6.3.1996, p. 1.

      (2)  JO L 159, 20.6.2007, p. 14.

      (3)  JO L 260, 30.9.2008, p. 1.

      (4)  JO L 159, 20.6.2007, p. 42.

      (5)  JO C 237, 16.9.2008, p. 18.

      (6)  Regulamentul (CE) nr. 847/2009 al Consiliului (a se vedea pagina 1 din prezentul Jurnal Oficial).


title: Decizia (UE) 2017/936 a Băncii Centrale Europene din 23 mai 2017 privind desemnarea șefilor de unități operative pentru adoptarea deciziilor delegate privind competența și onorabilitatea (BCE/2017/16)

text:
               1.6.2017

               RO

               Jurnalul Oficial al Uniunii Europene

               L 141/26

         DECIZIA (UE) 2017/936 A BĂNCII CENTRALE EUROPENE
   din 23 mai 2017
   privind desemnarea șefilor de unități operative pentru adoptarea deciziilor delegate privind competența și onorabilitatea (BCE/2017/16)
   COMITETUL EXECUTIV AL BĂNCII CENTRALE EUROPENE,
   având în vedere Tratatul privind funcționarea Uniunii Europene,
   având în vedere Statutul Sistemului European al Băncilor Centrale și al Băncii Centrale Europene, în special articolul 11.6,
   având în vedere Decizia (UE) 2017/933 a Băncii Centrale Europene din 16 noiembrie 2016 privind cadrul general de delegare a competențelor decizionale pentru instrumentele juridice referitoare la atribuțiile de supraveghere (BCE/2016/40) (1), în special articolele 4 și 5,
   având în vedere Decizia (UE) 2017/935 a Băncii Centrale Europene din 16 noiembrie 2016 privind delegarea competenței de a adopta decizii privind competența și onorabilitatea și privind evaluarea cerințelor de competență și onorabilitate (BCE/2016/42) (2), în special articolul 2,
   având în vedere Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (3), în special articolul 10,
   întrucât:

               (1)

               Pentru a face față numărului considerabil de decizii pe care Banca Centrală Europeană (BCE) urmează să le adopte pentru îndeplinirea atribuțiilor sale de supraveghere, a fost instituită o procedură pentru adoptarea de decizii delegate specifice.

               (2)

               O decizie de delegare produce efecte la adoptarea unei decizii de către Comitetul executiv privind desemnarea unuia sau mai multor șefi de unități operative care să ia decizii pe baza unei decizii de delegare.

               (3)

               Importanța deciziei de delegare și numărul de destinatari cărora trebuie transmise decizii delegate ar trebui luate în considerare de Comitetul executiv la desemnarea șefilor de unități operative.

               (4)

               Președintele Consiliului de supraveghere a fost consultat cu privire la șefii de unități operative către care ar trebui delegată competența de a adopta decizii privind competența și onorabilitatea,

         ADOPTĂ PREZENTA DECIZIE:
   Articolul 1
   Decizii delegate privind competența și onorabilitatea
   Deciziile delegate în conformitate cu articolul 2 din Decizia (UE) 2017/935 (BCE/2016/42) sunt adoptate de directorul general adjunct al Direcției generale supraveghere microprudențială IV responsabil pentru decizii privind competența și onorabilitatea sau, în cazul în care directorul general adjunct nu este disponibil, șeful Serviciului autorizare, și unul dintre următorii șefi de unități operative:

               (a)

               directorul general al Direcției generale supraveghere microprudențială I, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială I;

               (b)

               directorul general al Direcției generale supraveghere microprudențială II, în cazul în care supravegherea entității supravegheate relevante sau a grupului supravegheat relevant este efectuată de Direcția generală supraveghere microprudențială II; sau

               (c)

               în cazul în care un director general nu este disponibil, directorul general adjunct al acestuia.

         Articolul 2
   Intrarea în vigoare
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Frankfurt pe Main, 23 mai 2017.

            Președintele BCE

         Mario DRAGHI

      (1)  A se vedea pagina 14 din prezentul Jurnal Oficial.

      (2)  A se vedea pagina 21 din prezentul Jurnal Oficial.

      (3)  JO L 80, 18.3.2004, p. 33.


Anunţ juridic important

|

52007BP0136(01)

1. Decizia Parlamentului European din 24 aprilie 2007 privind descărcarea de gestiune pentru execuţia bugetului Agenţiei Europene pentru Reconstrucţie aferent exerciţiului financiar 2005 (C6-0388/2006 - 2006/2155(DEC))

Jurnalul Oficial 074 E , 20/03/2008 p. 0342 - 0343

		1.Decizia Parlamentului European din 24 aprilie 2007 privind descărcarea de gestiune pentru execuţia bugetului Agenţiei Europene pentru Reconstrucţie aferent exerciţiului financiar 2005 (C6-0388/2006 — 2006/2155(DEC))Parlamentul European,- având în vedere conturile anuale finale ale Agenţiei Europene pentru Reconstrucţie pentru exerciţiul financiar 2005 [1],- având în vedere raportul Curţii de Conturi privind conturile anuale finale ale Agenţiei Europene pentru Reconstrucţie pentru exerciţiul financiar 2005, precum şi răspunsurile agenţiei [2],- având în vedere Recomandarea Consiliului din 27 februarie 2007 (5711/2007 — C6-0080/2007),- având în vedere Tratatul CE, în special articolul 276,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,- având în vedere Regulamentul (CE) nr. 2667/2000 al Consiliului din 5 decembrie 2000 privind Agenţia Europeană pentru Reconstrucţie [4], în special articolul 8,- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,- având în vedere articolul 71 şi anexa V la Regulamentul său de procedură,- având în vedere raportul Comisiei pentru control bugetar (A6-0116/2007),1. acordă directorului Agenţiei Europene pentru Reconstrucţie descărcarea de gestiune pentru execuţia bugetului agenţiei aferent exerciţiului financiar 2005;2. îşi prezintă observaţiile în cadrul rezoluţiei de mai jos;3. încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului Agenţiei Europene pentru Reconstrucţie, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).[1] JO C 266, 31.10.2006, p. 7.[2] JO C 312, 19.12.2006, p. 18.[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[4] JO L 306, 07.12.2000, p. 7. Regulament astfel cum a fost modificat ultima dată prin Regulamentul (CE) nr. 1756/2006 (JO L 332, 30.11.2006, p. 18).[5] JO L 357, 31.12.2002, p. 72.--------------------------------------------------


title: Decizia (PESC) 2017/381 a Consiliului din 3 martie 2017 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina

text:
               4.3.2017

               RO

               Jurnalul Oficial al Uniunii Europene

               L 58/34

         DECIZIA (PESC) 2017/381 A CONSILIULUI
   din 3 martie 2017
   de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 5 martie 2014, Consiliul a adoptat Decizia 2014/119/PESC (1).

               (2)

               La 4 martie 2016, Consiliul a prelungit măsurile restrictive împotriva a 16 persoane până la 6 martie 2017 (2).

               (3)

               Pe baza unei reexaminări a măsurilor restrictive prevăzute prin Decizia 2014/119/PESC, aplicarea măsurilor restrictive respective ar trebui prelungită până la 6 martie 2018. Rubrica referitoarea la o persoană de pe lista prevăzută în anexa la Decizia 2014/119/PESC ar trebui să fie eliminată.

               (4)

               Prin urmare, Decizia 2014/119/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2014/119/PESC se modifică după cum urmează:

               1.

               La articolul 5, al doilea paragraf se înlocuiește cu următorul text:
               „Prezenta decizie se aplică până la 6 martie 2018.”

               2.

               Anexa se modifică astfel cum se prevede în anexa la prezenta decizie.

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 3 martie 2017.

            Pentru Consiliu

            Președintele

         M. FARRUGIA

      (1)  Decizia 2014/119/PESC a Consiliului din 5 martie 2014 privind măsuri restrictive împotriva anumitor persoane, entități și organisme având în vedere situația din Ucraina (JO L 66, 6.3.2014, p. 26).

      (2)  Decizia (PESC) 2016/318 a Consiliului din 4 martie 2016 de modificare a Deciziei 2014/119/PESC privind măsuri restrictive împotriva anumitor persoane, entități și organisme având în vedere situația din Ucraina (JO L 60, 5.3.2016, p. 76).

      ANEXĂ
      În anexa la Decizia 2014/119/PESC se elimină rubrica referitoare la următoarea persoană:

                  16.

                  Yuriy Volodymyrovych Ivanyushchenko


title: 2010/283/: Decizia Consiliului din 19 ianuarie 2010 privind existența unui deficit excesiv în Belgia

text:
               21.5.2010

               RO

               Jurnalul Oficial al Uniunii Europene

               L 125/34

         DECIZIA CONSILIULUI
   din 19 ianuarie 2010
   privind existența unui deficit excesiv în Belgia
   (2010/283/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 126 alineatul (6) coroborat cu articolul 126 alineatul (13) și cu articolul 136,
   având în vedere propunerea Comisiei,
   având în vedere observațiile prezentate de Belgia,
   întrucât:

               (1)

               În conformitate cu articolul 126 alineatul (1) din Tratatul privind funcționarea Uniunii Europene, statele membre trebuie să evite deficitele publice excesive.

               (2)

               Pactul de stabilitate și creștere are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă.

               (3)

               Procedura de deficit excesiv (PDE) prevăzută la articolul 126 din Tratatul privind funcționarea Uniunii Europene, clarificată prin Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1) (care face parte din Pactul de stabilitate și creștere) prevede adoptarea unei decizii privind existența unui deficit excesiv. Regulamentul (CE) nr. 1467/97 stabilește de asemenea dispoziții de punere în aplicare a articolului 104 din Tratatul de instituire a Comunității Europene, care a devenit articolul 126 din Tratatul privind funcționarea Uniunii Europene. Protocolul privind procedura de deficit excesiv anexat la Tratatul privind funcționarea Uniunii Europene prevede dispoziții suplimentare referitoare la punerea în aplicare a PDE. Regulamentul (CE) nr. 479/2009 al Consiliului (2) stabilește norme și definiții detaliate pentru aplicarea dispozițiilor protocolului menționat.

               (4)

               Reforma din 2005 a Pactului de stabilitate și creștere a căutat să-i întărească eficacitatea și bazele economice, precum și să protejeze sustenabilitatea finanțelor publice pe termen lung. Obiectivul acesteia l-a constituit garantarea faptului că în special situația economică și bugetară este luată în considerare pe deplin în toate etapele PDE. Astfel, Pactul de stabilitate și creștere constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.

               (5)

               Articolul 104 alineatul (5) din Tratatul de instituire a Comunității Europene, care a devenit articolul 126 alineatul (5) din Tratatul privind funcționarea Uniunii Europene, prevede obligația Comisiei de a adresa Consiliului un aviz în cazul în care aceasta consideră că într-un stat membru există sau poate să apară un deficit excesiv. Luând în considerare raportul propriu întocmit în conformitate cu articolul 104 alineatul (3) din Tratatul de instituire a Comunității Europene, care a devenit articolul 126 alineatul (3) din Tratatul privind funcționarea Uniunii Europene, și avizul emis de Comitetul economic și financiar în conformitate cu articolul 104 alineatul (4) din Tratatul de instituire a Comunității Europene, care a devenit articolul 126 alineatul (4) din Tratatul privind funcționarea Uniunii Europene, Comisia a concluzionat că în Belgia există un deficit excesiv. În consecință, Comisia a transmis Consiliului un aviz în acest sens cu privire la Belgia la 11 noiembrie 2009 (3).

               (6)

               Articolul 126 alineatul (6) din Tratatul privind funcționarea Uniunii Europene prevede că Consiliul ar trebui să ia în considerare orice eventuale observații ale statului membru în cauză, înainte de a decide, pe baza unei evaluări globale, dacă există sau nu un deficit excesiv. În cazul Belgiei, evaluarea globală conduce la concluziile expuse în prezenta decizie.

               (7)

               Conform datelor comunicate de autoritățile belgiene în octombrie 2009, se preconizează că nivelul deficitului public al Belgiei va atinge 5,9 % din PIB în 2009, fiind astfel cu mult peste valoarea de referință de 3 % din PIB. Depășirea preconizată a valorii de referință poate fi considerată excepțională în sensul dispozițiilor din tratat și din Pactul de stabilitate și creștere. Aceasta se datorează, printre alte cauze, în special încetinirii semnificative a creșterii economice în sensul dispozițiilor din tratat și din Pactul de stabilitate și creștere. Conform previziunilor serviciilor Comisiei din toamna anului 2009, se anticipează o scădere a PIB-ului cu 2,9 % în 2009, urmată de o creștere de 0,6 % în 2010. Pe de altă parte, tot pe baza previziunilor din toamna anului 2009, depășirea preconizată a valorii de referință nu poate fi considerată temporară, deoarece se anticipează o stabilizare a deficitului la 5,8 % din PIB în 2010 și 2011, ținându-se seama de măsurile de consolidare suficient de bine precizate până până în prezent. Criteriul deficitului prevăzut de tratat nu este îndeplinit.

               (8)

               Datoria publică brută a scăzut în mod constant de la 134 % din PIB în 1993 la 84 % din PIB în 2007. În 2008, operațiunile de stabilizare a sectorului financiar au dus la creșterea datoriei la aproape 90 % din PIB. Prin urmare, nivelul datoriei a continuat să se situeze mult peste valoarea de referință de 60 %. Potrivit datelor comunicate de autoritățile belgiene în octombrie 2009, se preconizează că datoria publică brută se va ridica la 97,6 % din PIB în 2009. Conform previziunilor serviciilor Comisiei din toamna anului 2009, se așteaptă creșterea în continuare a ponderii datoriei pentru a ajunge la aproximativ 97 % în 2009, 101 % în 2010 și 104 % în 2011. Nu se poate considera că ponderea datoriei scade suficient și se apropie de valoarea de referință într-un ritm satisfăcător în sensul dispozițiilor din tratat și din Pactul de stabilitate și creștere. Criteriul datoriei prevăzut de tratat nu este îndeplinit.

               (9)

               În conformitate cu articolul 2 alineatul (4) din Regulamentul (CE) nr. 1467/97, „factorii relevanți” pot fi luați în considerare în etapele care conduc la adoptarea deciziei Consiliului privind existența unui deficit excesiv în conformitate cu articolul 126 alineatul (6) din Tratatul privind funcționarea Uniunii Europene numai dacă este îndeplinită dubla condiție ca deficitul să rămână apropiat de valoarea de referință și ca depășirea valorii de referință să fie temporară. Această dublă condiție nu este îndeplinită în cazul Belgiei. Prin urmare, în etapele care conduc la adoptarea prezentei decizii nu se iau în considerare factorii relevanți,

         ADOPTĂ PREZENTA DECIZIE:
   Articolul 1
   În urma unei evaluări globale rezultă că în Belgia există un deficit excesiv.
   Articolul 2
   Prezenta decizie se adresează Regatului Belgiei.

      Adoptată la Bruxelles, 19 ianuarie 2010.

            Pentru Consiliu

            Președintele

         E. SALGADO

      (1)  JO L 209, 2.8.1997, p. 6.

      (2)  JO L 145, 10.6.2009, p. 1.

      (3)  Toate documentele privind PDE pentru Belgia pot fi consultate la următoarea adresă: http://ec.europa.eu/economy_finance/netstartsearch/pdfsearch/pdf.cfm?mode=_m2


title: Decizia Consiliului din 21 februarie 2005 privind semnarea și aplicarea provizorie a Acordului sub forma unui schimb de scrisori dintre Comunitatea Europeană și Ucraina privind prelungirea și modificarea Acordului dintre Comunitatea Europeană și Ucraina referitor la comerțul cu produse textile

text:
Anunţ juridic important

|

32005D0196

Jurnalul Oficial L 065 , 11/03/2005 p. 0025 - 0025 Jurnalul Oficial L 159 , 13/06/2006 p. 0182 - 0182

		20050221Decizia Consiliuluidin 21 februarie 2005privind semnarea și aplicarea provizorie a Acordului sub forma unui schimb de scrisori dintre Comunitatea Europeană și Ucraina privind prelungirea și modificarea Acordului dintre Comunitatea Europeană și Ucraina referitor la comerțul cu produse textile(2005/196/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 133, coroborat cu articolul 300 alineatul (2) primul paragraf prima teză,având în vedere propunerea Comisiei,întrucât:(1) Comisia a negociat, în numele Comunității Europene, un acord sub forma unui schimb de scrisori dintre Comunitatea Europeană și Ucraina privind prelungirea și modificarea Acordului referitor la comerțul cu produse textile cu Ucraina.(2) Sub rezerva încheierii sale eventuale la o dată ulterioară, acordul trebuie semnat în numele Comunității.(3) Prezentul acord trebuie aplicat, cu titlu provizoriu, începând cu 1 ianuarie 2005, până la îndeplinirea procedurilor necesare încheierii sale, sub rezerva reciprocității,DECIDE:Articolul 1Sub rezerva încheierii sale eventuale la o dată ulterioară, președintele Consiliului este autorizat să numească persoana împuternicită (persoanele împuternicite) să semneze, în numele Comunității, Acordul sub forma unui schimb de scrisori dintre Comunitatea Europeană și Ucraina privind prelungirea și modificarea Acordului dintre Comunitatea Europeană și Ucraina referitor la comerțul cu produse textile.Articolul 2Sub rezerva reciprocității, acordul sub forma unui schimb de scrisori menționat la articolul 1 se aplică, cu titlu provizoriu, începând cu 1 ianuarie 2005 până la îndeplinirea procedurilor necesare încheierii sale.Textul acestui acord se atașează la prezenta decizie.Articolul 3În conformitate cu procedura prevăzută la articolul 17 din Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe [1], Comisia poate adopta măsurile prevăzute la punctul 6 din schimbul de scrisori, semnat la 19 decembrie 2000 [2], și anume restabilirea regimului contingentar în vigoare în 2000, în cazul în care Ucraina nu pune în aplicare nivelurile drepturilor prevăzute la punctul 1.5 din schimbul de scrisori prevăzut la articolul 1 din prezenta decizie.Adoptată la Bruxelles, 21 februarie 2005.Pentru ConsiliuJ. AsselbornPreședintele[1] JO L 275, 8.11.1993, p. 1. Regulament, astfel cum a fost modificat ultima dată prin Regulamentul (CE) nr. 2200/2004 (JO L 374, 22.12.2004, p. 1).[2] JO L 16, 18.1.2001, p. 3.--------------------------------------------------


Anunţ juridic important

|

32008D0143

2008/143/CE: Decizia Consiliului din 28 ianuarie 2008 privind încheierea Acordului privind transportul maritim între Comunitatea Europeană și statele sale membre, pe de o parte, și Guvernul Republicii Populare Chineze, pe de altă parte

Jurnalul Oficial L 046 , 21/02/2008 p. 0023 - 0024

		Decizia Consiliuluidin 28 ianuarie 2008privind încheierea Acordului privind transportul maritim între Comunitatea Europeană și statele sale membre, pe de o parte, și Guvernul Republicii Populare Chineze, pe de altă parte(2008/143/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,având în vedere propunerea Comisiei,având în vedere avizul Parlamentului European [1],întrucât:(1) La 12 februarie 1998, Consiliul a autorizat Comisia să deschidă negocierile în vederea încheierii unui acord privind transportul maritim între Comunitatea Europeană și statele sale membre, pe de o parte, și Guvernul Republicii Populare Chineze, pe de altă parte (denumit în continuare "acordul"), și a stabilit directive de negociere în acest scop.(2) Aceste negocieri s-au încheiat cu succes și acordul a fost parafat de către Comisie la 12 decembrie 2001.(3) Acordul a fost semnat la Bruxelles la 6 decembrie 2002, sub rezerva încheierii sale ulterioare.(4) La 5 septembrie 2005, a fost semnat la Beijing un protocol de modificare a acordului, pentru a ține cont de aderarea la Uniunea Europeană a Republicii Cehe, a Republicii Estonia, a Republicii Cipru, a Republicii Letonia, a Republicii Lituania, a Republicii Ungare, a Republicii Malta, a Republicii Polone, a Republicii Slovenia și a Republicii Slovace.(5) În conformitate cu articolul 6 alineatul (2) din Actul de aderare din 2005, Bulgaria și România aderă la acord prin intermediul unui protocol încheiat între Consiliu și Republica Populară Chineză.(6) Procedurile constituționale și instituționale necesare au fost încheiate și, prin urmare, acordul ar trebui să fie aprobat,DECIDE:Articolul 1Acordul privind transportul maritim între Comunitatea Europeană și statele sale membre, pe de o parte, și Guvernul Republicii Populare Chineze, pe de altă parte, se aprobă, prin prezenta decizie, în numele Comunității.Textul acordului [2] se anexează la prezenta decizie.Articolul 2Președintele Consiliului procedează, în numele Comunității Europene și al statelor sale membre, la notificarea prevăzută la articolul 15 alineatul (2) din acord.Adoptată la Bruxelles, 28 ianuarie 2008.Pentru ConsiliuPreședinteleD. Rupel[1] Aviz adoptat la 2 septembrie 2003 (JO C 76 E, 25.3.2004, p. 102).[2] Versiunea în limba română a acordului va fi publicată în Jurnalul Oficial la o dată ulterioară.--------------------------------------------------